Uasa gekant teen afleggings by Sibanye-StillwaterDie United Association of South Africa (Uasa) sal afleggings by die mynmaatskappy Sibanye-Stillwater “met hand en tand” beveg, het die vakbond Sondag gesê. “ŉ Beduidende getal Usasa-lede by Sibanye-Stillwater se goudmynbedrywighede het artikel 189-kennisgewings ontvang,” het Stanford Mazhindu, woordvoerder van Uasa, in ŉ verklaring gesê. “Uasa is deel van die artikel 189-proses by Sibanye-Stillwater. Ons sal die afleggings met hand en tand beveg.” Suid-Afrika het een van die hoogste werkloosheidskoerse in die wêreld en die ekonomie het nie die kapasiteit om werkloses te absorbeer of om bestaande poste te beskerm nie, het Mazhindu bygevoeg. “Uasa sal met Sibanye-Stillwater in gesprek tree oor hul redes vir die beplande afleggings en ons sal voorleggings aan die maatskappy doen in dié verband.” Mazhindu het gesê die vakbond is van voornemens om die maatskappy se keuringskriteria te beïnvloed wat bepaal watter werknemers oortollig verklaar word. “Ons sal kreatiewe metodes vind om afleggings te minimiseer, soos om dié werknemers elders in die maatskappy te plaas.”